
PARLIAMENT OF THE KINGDOM OF LESOTHO
SENATE CHAMBER
Wednesday 24th September, 2025
The House assembled at 10:30 a.m.
(MR VICE-PRESIDENT in the Chair)
PRAYER
The Chaplain led the House in Prayer
ANNOUNCEMENTS FROM THE CHAIR
MR. VICE-PRESIDENT: Litho tse khabane, kea le lumelisa letsatsing la kajeno la Laboraro.
 Ke u hlokometse, Mohlomphehi Letona le Khabane Ofising ea Mohlomphehi Tona-Kholo, ‘me le uena kea u hlompha. 
Ke na le litsebiso tse hlano, kea kholoa, Litho tse Khabane, kapa tse ‘ne. Feela empa ke ne ke kopa hore ka tumello ea lona ke tle ke mpe ke qale ka poleloana e khuts’oane feela ea bohlokoa e amanang le taba ea tsamaiso ea the Private Member’s Bill ka koano ka Ntlong.
Kea kholoa le hlokometse, Litho tse Khabane tsa Ntlo, hore morao tjena re na le litlhaiso kapo lits’oants’o tsa molao tseo re li fumanang ho tsoa ho Litho tse Khabane tsa Ntlo ea Bakhethoa. 
Lits’oants’o tseno tse entsoeng ke Ntlo ea Bakhethoa hangata li bitsoa Private Member’s Bill; hase tsa ‘Muso, ke tse entsoeng ke Litho tse Khabane tsa Ntlo empa e se tsa ‘Muso. Kahoo ke ne ke re kea kholoa le hlokometse, Litho tse Khabane, hore re se    amohetse lits’oants’o tsa molao ka koano tse ‘maloanyana, kapa re tla amohela lits’oants’o tse ‘maloanyana tsa molao tse tlang ka koano ele lits’oants’o tse entsoeng ke Litho tse Khabane tsa Ntlo eane ea Lekhotla la Sechaba, tseo eseng tsa ‘Muso.
Joale ho bonahala kahare ho Melaoana ea rona e tsamaisang Ntlo ea Senate, eleng li-Standing Order re se na litemana tse otlolohileng tse tataisang hore na ha re amohetse lits’oants’o tse joalo tsa molao ka koano ka Ntlong na li lokela li laoloe le ho tsamaisoa ka tsela ea mofuta ofeng. 
Joale ka lebaka leno re ile ra kopa office ea habo rona koano ea Research kapa ea liphuputso hore ba ke ba re etsetse lipatlisiso hore na taba ena ha ho nepahetse re ke re e ts’oare ka tsela ea mofuta ofeng. Ba ile ba re etsetsa lipatlisiso tse joalo, ‘me ba fana ka tlaleho eo re ileng ra ba ra e lulela le Business Committee ra e lulela fats’e ra amohela tlaleho eno ea bona.
Hantle-ntle ha ho nepahetse ho latela Tlaleho eno le likhothaletso tseno tseo re li amohetseng re le Boeta-pele ba Ntlo ena, ke hore Lits’oantso tseno tse joalo tse entsoeng ke Litho tsa Ntlo ea Lekhotla lane la Sechaba kapa ke Litho tse Khabane tsa Lekhotla la Sechaba ha li fihla ka mona ha lia lokela hore li tsamaisoe kapa li etelloe pele ke bona. Lebaka le leholo -  kantle le hore ha re na melao e re laolang hore na taba ea mofuta o joalo e tsamaisoe joang, ke hore ha ba ea nka kano kahare ho ntlo ena; ha se Litho tse nkileng kano kahare ho Ntlo ena.
Standing Order number 2 sa Melaoana e Tsamaisang Ntlo ena ea Senate se thibela mang kapa mang ea sa nkang kano kahare ho Ntlo ena hore a ka kena kahare ka mona eaba o nka karolo.
Joale Litho tse joalo ha lia lumelloa hore leha li entse li Private Member’s Bill joalo -  li Private Member’s Bill Movers ha li fihla ka mona ha ba lumelloa ka nepo ho tsamaisa lits’oants’o tse joalo tsa molao, empa ka mane ka Lekhotleng la Sechaba ba na le tokelo e joalo hobane ba nkile kano kahare ho Ntlo eno. Ka mona ha hoa nepahala, ha hoa lumeleha hore ho etsahale joalo.
 Joale qeto eo re ileng ra e etsa re le Boetapele ba Ntlo e ile eaba hore mekhoa e ‘meli e nepahetseng e ka sebelisoang hore Lits’oants’o tse joalo tsa Molao li tl’o tla li ts’ohloa ka koano ka Ntlong ena e Khabane ea Senate. 
Mokhoa oa pele ke oa hore Lits’oants’o tse joalo li ka tsamaisoa ke Setho se nkileng Kano kahare ho Ntlo ka mona. E leng hore Setho se Khabane sa Ntlo eane ea Lekhotla la Sechaba, eleng National Assembly, se entseng sets’oants’o sa molao se ts’oanela hore se buisane le ho lumellana le se seng sa Litho tsa Ntlo ka koano hore se tle se tl’o mo tsamaisetsa Sets’oants’o se joalo sa Molao kahare ho Ntlo ena. Ke option 1 kapa monyetla oa pele.
Monyetla oa bobeli ekaba oa hore Letona leo Sets’oants’o se joalo sa molao se il’o sebetsa kahare ho lekala la lona ekaba lona, ka tumellano le mong’a Private Member’s Bill, e kaba lona Letona le joalo le fihlang le tsamaisa Sets’oants’o se joalo sa Molao kahare ho Ntlo ka mona, hobane Bahlomphehi Matona a Khabane bona le ba sa nkang kano ka mona Standing Order Number 2 sea ba lumella hore ba ka kena ka Ntlong ka mona ba eba le karolo, joale kaha ba kene ba tl’o araba lipotso, ba etsa lipolelo, ba etsa le litaba tse ngata tseo ba li etsang ka koano. Standing Order Number 2 sea ba lumella. 
Kea kholoa le tla hopola, Litho tse Khabane, hape le tla ipotsa hore na taba ena e ile ea etsahala 10th Parliament na! Le tla hopola hore Honourable Rakuoane o ile a fihla a tsamaisa Sets’oants’o sane sa Kotopo ka mona. Re fumane hore ho ne ho sa nepahala hore ebe ho joalo; ehlile ho ne ho fosahetse ‘me ka lehlohonolo taba eno e ne e se e ntse e etsa hore molao ono o ileng oa fetisoa ka mona o sa fetisoa ke motho a nkileng kano o ne o se o ntse o tl’o etsa hore o be questionable haholo hoo o neng o kanna oa felloa ke maano.
Le pele re hlokomela taba eo ka lehlonolo le leholo o ile oa phephetsoa ka makhotleng a molao eaba oa lahloa, leha o lahluoe ka mabaka amang. Le leng la mabaka a neng a ts’oanetse ebe molao ono o lahluoe ka ona ke a hore o kene ka mona oa fihla oa tsamaisoa ke motho ea sa nkang kano kahare ho Ntlo ena e Khabane ea Senate.
Ke eona polelo e khuts’oanyane eo ke neng ke re ke e etse, Litho tse Khabane. Sepheo se seholo sa taba ena ke hore re lokisetse hore kaha re na le Lits’oants’o tsa Molao tseo eleng li Private Member’s Bill tse lokelang ho kena ka mona ke hore beng ba tsona ba tla tlameha hore ba tle ba tl’o lumellana le tse ling tsa Litho tsa Ntlo ena hore ba li tsamaise kapa ba sa etseng joalo ba lumellane le Matona a amehang, a angoang ke Molao hore Matona a joalo a tl’o tsamaisa molao o joalo lebitsong la bona. 
Kea leboha. E ne ele eona tsebiso eo ke neng ke re ke mpe ke e etse, Litho tse Khabane.  Ke kopa hore ha ke entse joalo le ntumelle hore ke fetele litsebisong tse tloaelehileng, Litho tse Khabane. Ke ile ka re kea kholoa ke litsebiso tse ka bang peli kapa tse ka bang ‘ne, empa ke qeta ho hlopha le ntate Clerk mona hore re hlakola e ‘ngoe: 
· Tsebiso ea pele, Litho tse Khabane, eo re kopang hore re mpe re e etse ke ea hore ho bonahala re fumane tlaleho mona ea hore re ntse re na le mathatanyana a likhokahano tsa marang-rang ka koano ka Ntlong, empa office ea rona ea IT e re file tlaleho ea hore switch e etsang hore ebe re na le bothata bojoalo e ile ea hlokomeleha, ‘me ho se ho tsoa rekoa e ncha eo haufinyane e tla kena hore e tsebe ho lokisa bothata bono ba hore ebe re ba le bothata bona ba marang-rang ka koano. 
E leng ho re haufinyane taba eno ea marang-rang e tla khutlela setloaeling, ‘me ka ‘nete re re re nke monyetla ona hore re ikopele ts’oarelo ka ts’itiso e bakiloeng ke bothata bona boo re ts’epang hore bo tla raroloha haufinyane.
Tsebiso ea bobeli, ke hore hona kajeno ha Ntlo e phomola Komiti ea Ketsa-Molao e ka tla kopana ka mona ka Ntlong ea rona ka mor’a lijo tsa mots’eare, e leng ka half past two, ka Melaoana e latelang ea Lekala la Lichelete le Meralo ea Nts’etsopele:
1. Value Added Tax (Amendment) Regulations, 2025
2. Value Added Tax First Vote for Registration of Vendors (Amendment) Regulations, 2025
3. Public Procurement Regulations, 2025
4. Income Tax (Amendment) of Monetary Amounts Regulations, 2025
Ke litsebiso ho latela kamoo li neng li le kateng kajeno, Litho tse Khabane.
Next Item, Mr. Clerk.
TABLING OF SUBORDINATE LAWS
HON. SENATOR L. TAU (MINISTER IN THE PRIME-MINISTER’S OFFICE ON BEHALF OF MINISTER OF TOURISM, SPORTS AND CULTURE):  Honourable Vice-President, I rise to table Tourism Levy (Amendment) Regulations, 2025.
MR. VICE-PRESIDENT:  Rea leboha, Litho tse Khabane, Molaoana ona o tekuoe, ‘me o tla fetela Komiting e amehang e leng ea Ketsa-Molao.
Next Item, Mr. Clerk.
TABLING OF REPORTS
HON. SENATOR L. TAU:  Thank you, Mr. Vice-President, I rise to table the following Reports:
(i) Auditor General Report on the Audit of the Construction of the New Royal Palace in Maseru.
(ii) Audited Financial Statements of Transport Infrastructure and Connectivity Project - Public Works Ministry.
(iii) IEC - Annual Report of 2024/2025.
(iv) Report of the Commission Inquiry into Escape of Inmates from Maseru Correctional Service/Institution.
MR. VICE-PRESIDENT:  Rea leboha, Letona le Khabane.  
Li-Report tsena li tekuoe, ‘me li tla fetela likomiting tse amehang.
Next Item, Mr. Clerk.
ORAL ANSWERS TO QUESTIONS
HON. SENATOR K.L.K. THEKO:  Ke kopa ho ema ka Ntlha ea Tsamaiso, Ntate.  E mabapi le taba ea pecuniary interest eo ke reng u mpe u e lemohe hore kea be ke leka ho ntlafatsa bosebeletsi ba hau ka Bohlanka ho uena.
Ebe u bona ho ka ba joang ha Thapelo eo re e rapelang kamehla, ka Sekhooa le ka Sesotho, ha re ka e kenya ka hare – ka mokhoa oa marang-rang ka hare ho li-IPad tsena e tle e be sets’ireletso sa rona, hobane ke Thapelo e matla haholo, e nang le molaetsa o ka re lebatsang bo-rona.  Ke e rata mono – hore re itebale bo-rona, re mpe re be Bahlanka ba Molimo.
Joale I want to move hore ka hare ho li-IPad tseo tsa rona ekare e ka kenngoa hore re tsebe ho ipalla eona ka linako tsohle le ho ikhopotsa ka eona.
Ha ke tsebe haeba that is possible? Kea bona hore mong’aka Ntate Mongoli e Moholo o se a ntse a sisinya hlooho mono, e ka ‘na eaba o ntse a re ho lokile.  
Ke ne ke re nke ke behe taba ena, Mohlomphehi, because it is living in my heart hore Thapelo eo it is a precious gift eo re nang le eona, eo re e fuoang ke Ntlo ena, Ntate.  
Ntate Moruti le eena o e rapela ka tsela e nkhaulang kamehla.
MR. VICE-PRESIDENT:  Kea leboha, Morena oa ka oa Thaba-Bosiu.  Taba eno eo u e buang e bohlokoa haholo.  Kea kholoa re na le Ofisi ea rona ea IT ka mona, ke ho re kea ts’epa ba mametse, ba tla re thusa hore Thapelo ena ka Sekhooa le ka Sesotho e tle e kene ho li-Ipad tsena tse fuoeng Litho tse Khabane.
Taba eno e tla re thusa haholo hore le nakong eo ba seng ba iketlile hae koana ba ke ba e shebe joale ba e etse internalise, ‘me e tla ba le impact e kholo ho feta ha ho ntse ho rapeloa ka mona, hobane e ee ere ha ho ntse ho rapeloa u fumane ba bang ba ntse ba qoqa h’a ba mamela. Empa joale ha ba se ba le hae ba tla tseba ho e etsa internalise hantle, e tsebe ho kena ka hare ho bona.  
Re lebohile haholo, Morena oa Thaba-Bosiu.
HON. SENATOR J.A. MOTS’OENE: Ntlha ea Tsamaiso, Mohlomphehi. 
 Ntlha ena ke e ka ‘nang ea thusa Setulo.  Ho na le pono eo ke e boneng Gallery mane pele re rapela – baeti ba kena joale ba oela ka setulo.
Mohlomphehi, taba eno e nthuta hore ho na le litulo tse felileng, ‘me ke bona eka ho u nyanyeletsa Ntlo e ka ‘na ea hloka motho kapa batho ba maintenance ba full time employed.   Re ntse re bua ka tlhokahalo ea mesebetsi, ‘me ha ho hiruoe batho ba joalo, ke ba tla hlokomela hore lithepa tsena -  Litho tse Khabane ‘moho le Bookameli ba Ntlo bo sebetsa bo phuthulohile bo le boemong bo nepahetseng.
Mohlomphehi, ka'nete taba ena ea hore ebe litulo tsane tse mane li liha le baeti ha se taba e re hlahisang hantle.  Ke ile ka utloa e le taba e sa hlaheng hantle.  
Ka hona, Mohlomphehi, ke ne ke re na ebe taba eo u e hlokomela joang, boeletsi boo?
MR. VICE-PRESIDENT:  Rea leboha, Morena.  Leha e-ba re tl’o siea moaho ona re ea ho o mocha mane moo litulo re ts’epang hore ke tse nepahetseng, ka 'nete e bohlokoa taba eno ea hore kaha moaho ona le thepa e kahar’a oona ke li-asset tsa bohlokoa haholo, ke karolo ea nalane e kholo haholo, ho bohlokoa hore re tle re li lokise re li behe boemong bo nepahetseng, hobane leha re se re se mona ho tla ‘ne ho be le nako eo u tla fumana hore li ntse li sebelisoa ke rona kapa ke ba bang.  
We have taken note of taba eno ea hau.  Mongoli e Moholo le eena o ne a ntse a ‘nyanyeletsa, che, a mpolella litaba tse batlang li pharalletse ho feta mono, hore Ofisi e se e ntse e sebetsana le taba eno, Morena oa ka. Kea hlokomela hore Letona le Khabane le teng ka mona le leng feela; ke Letona Ofising ea Tona-Kholo. Joale ke shebile Lipotso, kea hlokomela hore li tsoa makaleng a fapakaneng - Lekaleng la Lihloliloeng, Lekaleng la Bophelo le Lekaleng la Temo.
Kea tseba hore Bahlomphehi Matona a Khabane ba na le ntho e bitsoang collective responsibility, ba nkile leano la Sesotho la hore Morena ha a ete.  Ha Morena a le sieo Ofisi e lokela e ‘ne e sebetse.
E leng le hore le hona mona ke tebello ea ka hore ho tla ba joalo.  Taba ea bohlokoa eo ke batlang ho e fetisa ke ho re ha e le mona Letona le le teng ka mona, e mpe ebe Bahlanka ba Makala ana a amehang ba teng.  Ke ho re leha e-ba e ne e se uena, e ne e le Matona ka kotloloho, ke ho re Bahlanka ba Makala ba be teng ha ho arajoa lipotso tsena, ba tsebe ho thusa Matona a Khabane.
Taba ena ke e bua mehla ena, kahoo ha ke na ho e toboketsa haholo kajeno, feela ke ee ke toboketse bohlokoa ba eona kamehla hore na e bohlokoa hakae.  Ke eona e etsang bridge the gap lipakeng tsa litaba tse etsoang ke Matona kapa tse buuang ke Matona le tse etsoang ke Bahlanka. 
Ha ba le sieo, joale ka ha ke ee ke bonts’e kamehla, ha le qeta ho bua mane, liea-le-moeeng le marang-rang le likoranteng ho tl’o thoe Matona a leshano, hobane a buile litaba tseo e leng hore Bahlanka ba ne ba le sieo ba lokelang ho li phethahatsa, joale ha ba etse joalo, hobane ha b’a li utloa.  Matona a ea koana, Bohlanka bo ea koana.
 85. Chronic shortage of drinking water at Ts’oana Makhulo was deffered
86 Plight of ex-Ts’epong consortium employees was deffered 
87: AUTONOMY OF AGRICULTURAL RESEARCH
HON. SENATOR DR. T. LEBESE: Asked the Minister of Agricultural, Food Security and Nutrition if he is aware of the need for Agricultural Research Department’s autonomy so as to implement the strategies and policy on making Agricultural Research independent and serve farmers of this country with relevant agricultural research, driven by technology and innovation in the midst of climate change; and If so, how soon shall the Agricultural Research Department be autonomous and its mandate reviewed to respond to ever changing agricultural production challenge?
HON SENATOR L.TAU: Kea leboha, Ntate Vice President, ena eona Karabo e teng, ebile le Bohlanka bo teng.
 Ha hajoale, Ntate Vice President, Letona le Khabane la Lekala la Temo, Kanetso ea Lijo le Phepho e Nepahetseng le hlokometse bohlokoa ba boikemelo ba Lefapha la Lipatlitliso tsa Mahlale a Temo (Agric Research), joalo ka ha ho bontsítsoe ka hare ho leano la bobeli la ntsétso pele ea Naha NSDP2.  Lefapha lena le thehetsoe ho tataisa lefapha la temo ho etsa maano le maoala a ho nyolla tlhahiso le phepo e nepahetseng ho ipapisitsoe le mahlale le bonono.
Ka hona Lekala le ile la kopa ‘Muso ho tsetela liphuphutsong e le tsela ea ho matlafatsa Lefapha hore le be le botsebi bo phethahetseng, ka ho etella pele le ho hokanya litaba tsohle tse amanang le liphuphutso tsa mahlale a temo. Naha e ile ea tsetela ka morero oa ntlafatso ea tlhahiso Hloahloeng e Boroa ho Afrika e bitsoang Agricultural Productive Programme SouthAfrica kapa APPSA e fihlang pheletsong khoeling e tlang ea Mphalane. 
E le ho araba litlhoko kapa liqholotso tsa temo naha ka bophara ka morero ona oa APPSA ho ntlafalitsoe setsi se seholo Maseru Main Station le litsi litikolohong tse tharo tsa Naha. Sa pele se ka maloting: 
1. Mokhotlong 
2. Leribe 
3. Siloe mesikong ea lithaba e leng Nyakosoba le Machache.
Mohato ona oa ho ntlafatsa libaka tsa tsébetso le ho chorisa botsebi o ne o etella pele boikemelo ba lefapha.
 
Kopo ea boikemelo ba Lefapha la Liphuphutso ka tsa temo e ka hare ho leano la naha la lipatlisiso esita le liphuphutso tsa mahlale a temo (National Agricultural Research Policy) le seng le qetile ho raloa. Leano lena le se le ile la seka-sekoa ke ba nang le seabo liphuphutsong tsa temo kahar’a naha (stake holder’s validation), ‘me le se le le mothating oo le tla fetela ho Lekhotla la Matona Cabinet. Ha leano le ananeloa ke Lekhotla la Matona ho tla latela methati ea ho etsa molao le melaoana e tla tataisa meralo ea boikemelo ba lefapha. 
Kea leboha, Ntate Vice-President.
HON SENATOR K.L.K THEKO (Point of Order): Mohlomphehi, I did not know if the Honourable Minister would put us into good and clear perspective, hore na ebe hona le ntho eo re e entseng Letona la Temo na re le Ntlo ena ea Senate, because we have not seen him in a very long time? So, ke ne ke re e se ke eaba ho na le ntho eo a u joetsitseng eona hore ho na le ntho eo re mo entseng eona. O hana ho tla ka mona hoo!
Ka ‘nete le uena u ntse u na le li-responsibility tse kana –kana tsa ho t’soara Office ea mong’a eona   le eena a ile New York ebe u ntse u tl’o tla u arabella Ntate Mofosi!  
Have we done anything? Ebe ha le bua oa re eng?  Kapa are you able to share with us what we have done to Minister of Agriculture, because he never really shows up? Ke nako e telele haholo, Ntate, re ema re batla ho ‘mona mahlong le ho bua le eena, joale empa ekare you are cocooning him! Ke hore ekare ehlile ua mo pata, Ntate! A k’u re khobe matsoalo hore ha hona letho empa e le mabakafeela ao ke reng ha mabaka a le teng ka ‘nete ekare re ka tseba.
Joale feela o nka nako e telele Ntate ho itlhahisa ka mona! Kapa ha a re bone, banna, chee! 
Ak’u arabe, moholo oa ka, hore na ebe molato ke eng -  ha re se re kile ra mo etsa eng!
Kea leboha, Ntate. 
MR. VICE-PRESIDENT:  Kea leboha, Morena oa ka oa Thaba. ‘N’a ke utloa ho se na Ntlha ea Tsamaiso mono, feela ke utloa e le potso ea bohlokoa ka mokhoa o makatsang eo ke reng e-e ka ‘nete ke kopa hore, Letona le Khabane, re ke re qete ka Potso ena e ntseng e arajoa. 
Che! Haeba u etsa u tl’u arabe ka morao ho mona, ha ke tlohele ke bone Dr Lebese, empa ha ke e tlohelle taba eno. Che, haeba u tla tseba ho e araba ke tla u fa monyetla oa hore u tl’u e arabe.
 Dr Lebese, ke bone potso e nyanyeletsang.
HON SENATOR DR.T. LEBESE: Kea leboha, Ntate Vice President. Ka ‘nete re lebohe karabo eno ho hlaha ho Mohlomphehi Letona lebitsong la mphato oa hae le selelekela seo seo a faneng ka sona hore na mohlomong litaba tsena ebe Mohlomphehi Letona ebe o li fumane ka sebopeho sefe. 
Ke mpe ke supe, Ntate Vice President, hore litaba tsena ke litaba tsa khale haholo mohlomong le pele the incumbent Minister a ba sebakeng seo. Ke litaba tsa khale haholo, ‘me taba ena e hlalosoang mona ea boikemelo ba sitsi sa lipatlisiso empa e hlaloseha ka hore kamoo litaba li ntseng li eme ka teng, Ntate Vice Presisdent, e nkiloe e le department, ‘me taba eno e bolela hore haeba ke department e angoe ke ceiling ea ‘m’e Budget Controller mane e amang Lekala la Temo mane ka kotloloho.
Taba eno e notla tsébetso ea letsatsi le letsatsi ea setsi seno ka lipatlisiso.
 Ea bobeli, Honourable Minister, u supile hantle selekeleng seno seo u se ngolletsoeng, Ntate, hore project ea APPSA is coming to an end khoeling ena kapa e tlang, ‘me e ne e se ele tsépo ea rona feela e ntseng e tséelitse setsi seno, empa now that they are gone we are back to square one! Ke ho re ha hona letho.
Taba e ‘ngoe hape, Ntate Vice President, moo re batlang autonomy ea sitsi sena ke hore ka nako e telele haholo setsi sena sa ARD, eleng Agricultural Research Division ‘moho le Lesotho Agricultural College ebile boinahano bo botle hore litsi tsena li ikemele li se ke tsa ba tlas’a Lekala la Temo joalo ka ha eile eaba tloaelo,’me taba ena e bonahala ena le bothata bo tsábehang, Ntate Vice President -  ha ke tsebe hore na ebe re tl’o etsa joang!
Ke hobane Matona a mang le a mang kapa Bahlomphehi Matona ba kenang Ofising eno ba bonahala ba batla ho etsa taba ena ea Research le taba ea Sekolo sa Temo e le Department. Taba ena e sitisa ntlafalo ea boleng ba Research eo re e etsang le ntlafalo ea Sekolo seno sa Temo. 
Ke tl’o etsa mohlala o monyane feela, Ntate Minister; re kene sehleng sa temo ea lehlabula, ‘me re na le mefuta ea lipeo e thathamisitsoeng mono eo lihoai li il’o e reka. Empa joale, Ntate Vice President, ha re na liteko tse kenelletseng tsa mefuta e meng ea lipeo e hlahang lethathamong, kaha ke mosebetsi oa research ono.
Ke ho re lethathamo lea hlaha le hlaisoa ke lekala le tsóanang hothoe lihoai li nke peo eno li il’o etsa liteko masimong a bona hobane lekala kapa lekalana le tsóaetsoeng ho etsa mosebetsi ono le sa etse joalo.
E mpa e le mohlala feela o teng taba ena, feela h sehoai ha se ile sa reka peo eno se se se batla hore se il’o e reka hape selemong se tlang hobane se bone hore e sebetsa hantle, e seng hobane e le khothaletso ea lekala. Khothaletso eo re ipapisang ka eona ke ea bahlaisi ba peo eno eo ba tla beng ba ngotse makhabane a eona, joalo ka ha re ile ra e lema selemong sena re se re tla e lema hape selemong se tlang hobane re se re bone makhabane ano.
  Ke mosebetsi oa research, empa they are hindered because they are not autonomous, ‘me ba na le likhaelo tse ngata haholo, hobane ba sebetsa e le department feela. 
Haeba re ka iketsisa feela, Honourable Minister, ra ka ra sheba budget e entsoeng allocate to that particular department kea u netefaletsa hore 90 % ke li personal emoluments. Chelete e salang hore setsi seno se bone hore se reka li chemical ho etsa test mobu, ba ba le mokhoa oa hore ba ’ne ba phele e le setsi ho etsa mosebetsi oa bona ha e ka holimo ho 10%, ‘me ke ‘nete eo re kopang, hore moralo ona o motle le chebelo pele ena rea e utloa ke ntho eo re se ntseng re e tseba, Honourable Minister, ‘me taba eo ke e behang moo ka ‘nete u il’o e joetsa Honourable Minister hore ha se Karabo e convincing eo, empa ke the strategy seo se ntseng se le teng.
 Ho kena tsébetsong, we all know hore APPSA ea fela, empa ke hore na autonomy ea setsi see e ba teng neng? 
A re fe moralo hore selemong se tlang sa lichelete kapa ka pele ho selemo se tlang sa lichelete moralo oa lekala ke hore feela setsi seno se be se ikemetse. Ke hona feela re tla utloa eka Karabo ena  ea selekela sena seo u faneng ka sona mona  - hobane mona ke utloa u fana ka selelekela eseng mohlomong hobane u arabella hore naneng.
 Kea leboha, Ntate Vice President.
MR VICE-PRESIDENT: Ha ke tsebe haeba u ka rata hore letho, Mohlomphehi, holim’a litaba tsa Dr. Lebese?
HON SENATOR L. TAU: Kea leboha, Ntate Vice-President, ka ‘nete ehlile hoa bolela hore litaba tsena li boima haholo hobane joale -‘me kea tseba hore Bohlanka bo teng bo ntse bo mametse litaba tsena, ‘me ba tla li nka mofao joalo ka ha le ‘na ke tla li nka mofao.
 Ke entse note le ‘na mona hore ke tle ke joetse Mohlomphehi Letona le ikarabelang mona the concerns tse entsoeng ke Senator Lebese, hobane ke tse utloahalang , motho a ka mpa tsóha feela ka hore taba ena ea boikemolo ea setsi sena mohlomong le eona  Agricultural College ehlile e bohlokoa,  u se u mpa u bua feela from the general knowledge hore na hana Agricultural College esale ho kapisanoa ha kae ka eona; at some point e ne e le lekaleng, at some point  ea eba University and at some point ma-India a tl’o thusetsa, e khutle neng neng!
Ehlile taba ena e bohlokoa. Ka mokhoa o tsoánang le ea li variety tse sa etsetsoang liteko Bohlanka bo e mametse le eona, ‘me re ee re bone ka nako e ‘ngoe Basotho ba lema li-variety tsena ba sa tsebe hantle; u ka fumana hore joale ha ba tsebe, mosotho oa haeso Lioling koana u tla fumana hore ha tsebe le hore na ena e lengoa ka nako mang, e tla butsoa ka nako mang, ha e ‘ngoe e le late maturity e nka matsatsi a 155 joale e be e fihle e khaoletsoe ke serame ebe motamo, joalo-joalo. ‘
Litaba tsena tse hlahisoang ke Senator Dr Lebese ke litaba tse utloahalang, ‘me ka mpa ka re, Mohlomphehi Vice President, ke tla fetisetsa litaba tsena ho Mohlomphehi Letona e le hore mohlomong a tle a ke a tle ele hore a tl’o phatlalatsa moralo esitana le moralo oa phethahatso oa boikemelo ba setsi sena mohlomong ka tsela ea Polelo, e le hore Litho tse Khabane li tle li tsebe hore li hle li hobele ka lipotso.

Mohlomphehi Letona -  ke kopa ke t’soaele tabeng eane eo e ileng ea hlaisoa ke Senator Theko, hore Mohlomphehi Letona o ntse a sebetsana le litaba tsa inputs tsena tse qaliloeng hore li ntsóe bekeng eona ena e qalileng maoba ka Mantaha, ‘me ebile o Mohale’s hoek mane moo ba nang le bahlaisi ba lichefo ho tataisa lihoai hore na li tle li sebetse joang tabeng ena ea lehlabula moo ho tsoéroeng thupelo ea lihoai hona teng.
MR. VICE-PRESIDENT: Ke lebohile haholo, Mohlomphehi Letona le Khabane. 
Ke ne ke re ke mpe ke qale ka litaba tsena tsa Honourable Senator Dr. Lebese. Ke re, ‘na ke le motho, Mohlomphehi Letona le Khabane, ke ile ka sebetsa Lekaleng la Temo khale koana lilemong tse fetang mashome a mabeli, ka ba ka sebetsana le litaba tseno tsa Autonomy ea Lefapha leno la Lipatlisiso Lekaleng la Temo le Kanetso ea Lijo.
Ke ntse ke hopola hore, che, leha ke se setsebi sa Molao hakaalo - ke ile ka ba ka etsa draft Tokomane eno ea Autonomy. Ke belaela hore ke ntse ke e-na le kopi ea eona feela ke ea lilemo tse mashome a mabeli a fetileng. Ke ka nako eo ke neng ke ntse ke le mono Lekaleng.
Ke leka ho bonts’a hore ehlile ke tlatsa taba ea hore taba ena ke taba ea khale haholo eo kutloisiso ho bang thata hore na hoban’eng ha e sitoa ho phethahala feela e le taba ea khale hakaalo.
Ke taba ea bohlokoa haholo hore Lefapha leno la Lipatlisiso Lekaleng la Temo le Kanetsoe ea Lijo le fumane autonomy e le hore le sebetse.
Ka tsebo ea ka Lekala la Temo le Kanetso ea Lijo haesale e le Lekala leo e leng hore le hlahlelloa haholo ka litsebi le batho ba rupelloang hore ba ee sekolong. Ke le leng la Makala leo u tla fumana hore le hlahisa batho ba nang le mangolo a bo-PhD, e leng lengolo la thuto le ka holimo-limo, feela joale e re ha le qeta ho hlahisa litsebi tseno ebe re fihla re li kenya kahar’a bibliography ba sitoe ho etsa function properly; ba sitoe hore ba sebelise skills tseo ba nang le tsona. Ba fihla ba sebetsa kahare ho systems tseo e leng hore they are very disruptive.
So, ka ‘nete ke nahana hore ho ba fa monyetla oa hore ba tsebe ho etsa blossom, ba tsebe ho ba dynamic is very important hore ba fuoe Autonomy.
Ntle le taba eo feela ea hore ba tsebe ho etsa blossom, maemo a teng a moruo hona tjena a se a re hloka hore re be le Agricultural Research, which is very dynamic, e re hlahisetsang li-solution. 
Re na le so many problems tse amanang le litaba tsa Temo e le eona mokokotlo oa moruo oa rona. Re na le problems tse ngata haholo tseo re hlokang local basis solutions ho fapana le hore re nke solutions tseo e leng hore li tsoa linaheng tse ling joale ebe mosebetsi oa rona ke ho li kenya ts’ebetsong li sa etsetsoa lipatlisiso tse tebileng.
Morao tjena re bile re na le climate change eo ka kutlisiso ea ka e leng lona Lefapha lena le ka re thusang hore na how do we cope litabeng tsa Temo le the current rate ea climate change, hobane e ama tlhahiso ea lijo haholo.
Ha hoa nepahala, Letona le Khabane, hore re le naha ebe re lula re ntse re phalleloa nako ena kaofela. Re lula re phalleloa ke linaha tse ling, ka lijo le ntho e ‘ngoe le e ‘ngoe as if rona ha re na mobu kapa tsona litsebi tsa temo. 
Ka ‘nete taba eno e hlabisa lihlong haholo feela. Taba ea hore e re ha Amerika e entse liqeto tseo e li entseng ebe re tsietsing joalokaha eka ha re na mobu kapa litsebi le boeta-pele ha e hantle ebile e re hlabisa lihlong haholo.
Ea ho qetela eo ke neng ke re ke etse comment holim’a eona litabeng tsena tsa Research ke hore Senate haufinyane se ne se kopane le Academic Institutions tse teng kahar’a naha ena ka litaba tsona tsena tsa Research. Mohlala, National University of Lesotho, Limkokwing University of Creative Technology, Lerotholi Polytechnic le tse ling.
Ha ke ne ke bula ‘moka ono ke ile ka bua ka bohlokoa ba Research ke re, re na le li-project tse ngata haholo kahar’a naha ena, tseo boholo ba tsona li tla qala ebe kahar’a nako feela li etsa fail. 
Pelaelo ea ka ke hore lebaka le leholo le etsang hore ho be joalo ke hobane re kenya projects le programmes tse kholo ts’ebetsong re sa li etsetsa research joale e re ha nako e ntse e ea ebe lia re tsietsa, ebe li kenya naha lits’enyelong le litahlehelong tse boima, hobane re li entse re sa ka ra li etsetsa Research.
Maoba mona re ne re entse debate ka taba ea percentage e ts’oanelang hore e fuoe Paramente, ea 3%, e ileng ea qetella, che, e lahluoe.
E ‘ngoe ea litaba tseo re lokelang hore re li etsetse debate tse kholo ke hore na General Research (e seng Agricultural Research feela) kahar’a naha ena e ts’oanela hore e abeloe a certain percentage from our Budget, ho etsoe Research, e le hore liqeto tseo re li etsang kahar’a naha ka mona li be ...
HON. SENATOR J. A. MOTS’OENE: Ntlha ea Tsamaiso, Mohlomphehi!
(Laughter)
MR. VICE-PRESIDENT: Kea kholoa ke ha ke behile hakaalo. 
Ke Ntlha ea Tsamaiso? Ke qetile.  
E re ke qetella ka ena ea…
HON. SENATOR J. A. MOTS’OENE (POINT OF ORDER): Ke ema ka Ntlha ea Tsamaiso mona hore Setulo se amohetse litaba tsa ka, joale ke utloa a se a khobotla ka matla holim’a tsona (laughter). 
Taba ke hore ‘na ha ke ema mona ke tl’o ‘reng, le Bahlomphehi Litho tse Khabane, hobane joale ke ee utloe u s’u nts’u otla litaba tseno! U ba fa le malebela a hore e ke joale u re, ae, u nts’u bua litaba tsena athe khale hampe re se re ntse re sebetsana le tsona!
Ka hona, Mohlomphehi, ke ne ke kopa -  e seng leha mpe, hle, Mohlomphehi, empa rea leboha hobane lintlha tse ling tseo re ntseng re li ngola mona ke tseo e ka ‘nang eaba li ne li lebalehile Tlhahisong eno eo re e tekileng kapele ho Tafole ea hau, Mohlomphehi.
Ka ‘nete re leboha ha e le mona ehlile u ntse u re tlatsa hore re tl’o tla re khobotla ka matla holim’a Litlhahiso le Lipotso tsa rona.
Kea leboha, Mohlomphehi.
MR. VICE-PRESIDENT: Ke lebohile haholo, Morena oa ka oa Linare. Ke lebohile haholo, Ntate.
Ke mpe ke qetelle ka litaba tsa Morena oa Thaba-Bosiu, tseo a neng a re ke Ntlha ea Tsamaiso. Ke ile ka e hana ka re ha se Ntlha ea Tsamaiso eno ke Potso.
Ho bohlokoa hore Mohlomphehi Letona le Khabane a tle ka koana a tl’o tla a bua le Litho tsena tse Khabane tsa Ntlo. 
Litho tsena tse Khabane tsa Ntlo, Mohlomphehi Letona le Khabane, ba na le Mabatooa leha a sa bitsoe joalo. Mabatooa a bona a pharalletse ho feta a Litho tsa Ntlo ea Bakhethoa ba Sechaba, hobane u tla fumana hore kahare ho Lebatooa le alositsoeng ke Morena oa Sehlooho, u ka tloha ua fumana hore ho na le Mabatooa a mararo ho isa ho a mane!
Ba na le boikarabello! Ba tlameha ho hlalosetsa sechaba hore ho ntse ho etsahala eng haholo ha re tla re lebile litaba tsena tsa Temo le Kanetso ea Lijo. Hore na boitokisetso ke bofeng le hore na ho tl’o sebetsahala joang. Ba ts’oara lipitso, ‘me ba lokela hore ba be le likarabo tsa ‘nete ha ba le Lipitsong mono.
Taba eno ea hore Mohlomphehi Letona le Khabane a tle a tl’o tla a etsa address Ntlo ena e Khabane ea Mahosana ka litaba tseno tsa temo e bohlokoa haholo, Mohlomphehi. Ba na le Lipotso tseo ba sitoang ho li araba ka nako e ‘ngoe metseng mane. Lipotso ha li arabeloe ke Bakhethoa ba Sechaba feela, le bona e le Marena a Sehlooho ba na le boikarabello bo boholo haholo ba ho araba Lipotso tsa sechaba mane metseng.
Kea leboha.
 Litho tse Khabane, ke bona e ka le khotsofetse ha ho na letho ho tsoa ho lona mono. Kea kholoa hore ha ho le joalo ho bohlokoa hore re tle re fe Komiti ea Ketsa-Molao (Legislation Committee) nako hore e tl’o tla e kopana le Makala ana ao ke bonang eka a mang a se a ntse a le teng ka koano.
Ka lebaka lena, ke kopa re phomotse Ntlo ena e Khabane. 
Ntlo e tla phomola ho fihlela hosane ha hora ea leshome e fetile ka metsotso e mashome a mararo hoseng.
ADJOURNMENT
Thereupon, Mr Vice-President adjourned the House without Question put, pursuant to Standing Order No.16(3).
The House was adjourned accordingly at 11:22 a.m. 

